মো: ইমরান হোসেন মিয়া ঃ ইসলামী যুব আন্দোলনের নগর সাধারণ সম্পাদক সাবেক ছাত্রনেতা মো: ইমরান হোসেন মিয়া ইসলামী আন্দোলনের ঘোষিত ২৩ প্রার্থীর মধ্যে অন্যতম। ইতোমধ্যেই তিনি এলাকার আম-জনতার সাথে সু-সম্পর্ক গড়ে তোলার চেষ্টা করেছেন উল্লেখ করে বলেন, স্থানীয় সরকারের যে চরিত্র হওয়া উচিত তা তার মধ্যে আছে। বিশেষ করে সব রাজনৈতিক দলের সাথেই তার রয়েছে নিবিড় সম্পর্ক। এজন্য তিনি বিজয়ের ব্যাপারেও আশাবাদী বলে উল্লেখ করেন। তার মতে জলাবদ্ধতা দূর করতে নর্থ খালের সংস্কার প্রয়োজন। বিশেষ করে ময়ূর নদীর নাব্যতা হ্রাস পাওয়ায় এ ওয়ার্ডের পানি সেখানে যেতে বাধাগ্রস্থ হয়। এজন্য ময়ূর নদীর সংযোগস্থলেরও সংস্কার দরকার। কিছু ভাসমান মাদক ব্যবসায়ীরও আনাগোনা ইদানিং লক্ষ্য করা যাচ্ছে। রয়েছে সুপেয় পানিরও অভাব। নর্থ খাল ব্যাংক রোডের অগ্রগামী সংসদের পার্শ্ববর্তী ওয়াসার পাম্পটি বন্ধ থাকায় পানি সংকট আরও তীব্র হচ্ছে। ডাষ্টবিন না থাকায় সাধারণ মানুষ যত্রতত্র ময়লা ফেলছে উল্লেখ করে তিনি বলেন, এতে ওয়ার্ডের পরিবেশ নষ্ট হচ্ছে। গৃহস্থলী বর্জ্য ব্যবস্থাপনার মাধ্যমে ওয়ার্ডকে একটি পরিচ্ছন্ন ওয়ার্ডে পরিণত করা সম্ভব বলেও তিনি মনে করেন। তিনি মানুষের সুখে-দু:খে সাথে আছেন বলেও উল্লেখ করেন। মানুষ আগামী নির্বাচনে সেটি মূল্যায়ন করবে বলেও তার বিশ্বাস।